ལྷག་མའི་སོ་ལེགས་པོ་འགའ་དེའང་བལ་ནས་ལྷན་ཅིག་ཏུ་སོ་ཚབ་བཙུགས་ན་ནི་ལས་སླ་བས།ཁ་ནང་གི་སོ་ཚང་མ་ལྷུང་ཚར་རྗེས་ད་གཟོད་སོ་ཚབ་འཛུགས་པར་བྱེད།དེ་ལྟར་བྱས་ན།ད་ལྟ་སོ་རྫུན་མ་འགའ་བཙུགས་པ་དེ་རྗེས་ཕྱོགས་སོ་གཞན་དག་ལ་སྐྱོན་བྱུང་ཚེའང་ཡང་བསྐྱར་འཛུག་མི་དགོས་སོ།།ཞེས་པ་འདིས་མི་མང་པོ་ཞིག་གི་བསམ་ཚུལ་མཚོན།འདི་ནི་ཆེས་ཡང་དག་མིན་པ་ཞིག་ཏེ།སོ་ཧྲིལ་པོ་ནི་དཀྱུས་གཅིག་ཏུ་འབྲེལ་བའི་གོང་བུ་ཞིག་ཡིན་ལ།གལ་ཏེ་སོ་གཅིག་ལྷུང་བར་གྱུར་ཚེ།སྐྲ་ཉག་གཅིག་གིས་ལུས་ཕུང་ཧྲིལ་པོ་སྒུལ་བར་བྱེད་པའི་མཇུག་འབྲས་བཟོ་ངེས་པ།དཔེར་ན།ཉེ་འགྲམ་གྱི་སོའི་གནས་སྤོས་པས་གོང་འོག་མཐུན་སྦྲེལ་བྱས་པའི་སོའི་གནས་འཛོལ་བར་སྐྱེ་བར་བརྟེན།སོ་ཡིས་བསྡམས་པ་དང་འཆའ་བར་བྱེད་པའི་བྱེད་ནུས་ལ་ཤུགས་རྐྱེན་ཐེབས་འོང་ཞིང་།ཟས་འཇུ་བ་དང་འཚོ་བཅུད་འབྱིན་རྔུབ་བྱེད་པ་ལའང་ཤུགས་རྐྱེན་ཐེབས་འོང་བས།སོ་མཚེས་སྔར་ལས་མགྱོགས་པའི་སྒོ་ནས་ལྷོད་འགུལ་བྱུང་སྟེ་སིལ་བུར་འཐོར་བ་དང་།ཚབས་ཆེ་མཁན་ལ་ཕལ་ཆེར་ད་རུང་སྙིང་ནད་དང་ཕོ་བའི་ནད།གཅིན་སྙི་ནད།སྙིང་ཁམས་ཁྲག་རྩའི་ནད་བཅས་སློང་བའམ།ཡང་ན་ནད་དེ་དག་གི་ཚབས་སྔར་ལས་ཇེ་ཆེར་བསྐྱེད་པར་བྱེད་དོ།།སྔར་གནས་སུ་སོར་འཇོག་བྱ་མི་རུང་བ་མངོན་གསལ་ཆེ་བའི་སོ་རྐང་སྐྱོན་ཅན་དང་།སོ་རྩེ་གནོད་ཅན།ལྷོད་འགུལ་ཐེབས་པའི་སོ་དག་ལ་མཚོན་ན།སྔ་མོ་ནས་འབལ་འོས་པ་ལས།དེ་ལ་ཡིད་ཕངས་དགོས་དོན་མེད་དོ།།ཡང་བྱེད་ནུས་ཤོར་མེད་པའི་སོ་ནི་ལམ་སང་གསོ་བཅོས་བྱ་འོས་ལ།མཐར་གཏུགས་ན་སོ་ནི་རང་གི་སོ་ངོ་མ་དེ་ལེགས་ཤིང་།སོ་ངོ་མས་ནི་རོ་འཛིན་དང་ཚ་གྲང་གི་དྲོ་ཚད་སོགས་སྔར་ལས་ལྷག་པའི་སྒོ་ནས་མྱོང་ཐུབ་བོ།།དེས་ན་སོ་བལ་རྗེས་དུས་ག་ཙམ་གྱི་རྗེས་ནས་ད་གཟོད་སོ་ཚབ་འཛུག་ཆོག་པ་ཡིན་ནམ།སྤྱིར་བཏང་དུ་ཟླ་གསུམ་གྱི་རྗེས་ནས་རྨ་ཁ་ཡོངས་སུ་སོས་རྗེས།ཕྲ་བཏབ་པའི་སོ་རྗུན་མ་དེ་ད་གཟོད་བཏགས་ན་བདེ་པོ་ཡིན་ནོ།།